Лъостэн Владимир и фэеплъу
ХХ лIэщIыгъуэм и жылагъуэ-политикэ лэжьакIуэ пажэхэм ящыщ, щIэныгъэлI цIэрыIуэ, Къэбэрдей-Балъкэр къэрал университетым и ещанэ ректор Лъостэн Владимир Чэлимэт и къуэм и фэеплъ бюст къыщызэIуахащ КъБКъУ-м. Университетым и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, абы теухуа зэIущIэм хэтащ еджапIэ нэхъыщхьэм и ветеранхэр, IэщIагъэлIхэр, Лъостэным и ныбжьэгъуу щытахэр, и благъэхэмрэ Iыхьлыхэмрэ.
Псалъэ гуапэ куэд хужаIащ еджапIэ нэхъыщхьэм и унафэщIу илъэс куэдкIэ щыта Лъостэным. КъБР-м и жылагъуэ лэжьакIуэ цIэрыIуэ, ди республикэм и Iэтащхьэм и нэIэм щIэту лажьэ Эксперт-аналитикэ советым и пашэ Тау Пщыкъан и ныбжьэгъу пэжу щыта Владимир щытепсэлъыхьым къыхигъэщащ ар цIыху псэ зэIухауэ, набдзэгубдзаплъэу, щIэныгъэ куурэ гъэсэныгъэ дахэрэ хэлъу зэрыщытар.
— Лъостэным и фIыгъэщ КъБКъУ-р Къэбэрдей-Балъкъэрым и щIэныгъэ центр нэс зэрыхъуар, — жиIащ Таум.
Еджагъэшхуэр, щIэныгъэлI Iэзэр, къэхутакIуэ емызэшыр, зэхэщIыкI лъагэ зыбгъэдэлъ цIыху щэджащэр апхуэдэу ягу къагъэкIыжащ абы дэлэжьахэу философие щIэныгъэхэм я доктор, профессор Эфендиев Сэлихь, КъБКъУ-м и президент, техникэ щIэныгъэхэм я доктор, профессор Къарэмырзэ Барэсбий сымэ.
Лъостэн Юрий университетым и унафэщIхэм фIыщIэ ин яхуищIащ и къуэш Владимир и фэеплъыр зэрахъумэм, абы пщIэ зэрыхуащIым папщIэ. Ар еджапIэ нэхъыщхьэм и IэщIагъэлI псоми ехъуэхъуащ ехъулIэныгъэщIэхэр зыIэрагъэхьэу лъэпкъ щIэныгъэм и зыужьыныгъэм дяпэкIи хьэлэлу хуэлэжьэну.
Къызэхуэсахэм захуигъазэу, КъБКъУ-м и ректор Алътуд Юрий къыщыпсэлъащ фэеплъ зэIущIэм.
— Лъостэн Владимир ящыщщ ди КъБКъУ-р зэфIэувэным зи къаруушхуэ, зэфIэкI лъагэ езыхьэлIахэм, ар езым хуэ-дэ еджапIэ нэхъыщхьэхэм я нэхъыфI хъуным елIэлIахэм. Дэ ди къалэн нэхъыщхьэр Лъостэным иубзыхуа унэтIыныгъэхэм адэкIи зедгъэужьынырщ, абы бгъэдэлъа Iуэху зехьэкIэ мардэхэр ди щапхъэу дылэжьэнырщ. Абы папщIэ ди университетым иIэщ зыхуеину Iэмал псори.
КъБКъУ-м и ещанэ ректору щытам и фэеплъ бюстыр ищIащ скульптор цIэрыIуэ ТхьэкIумашэ Михаил.
Фэеплъыр ягъэува нэужь, университетым и ветеранхэр Темыркъан Хьэту и цIэр зезыхьэ Щэнхабзэ центрым ирагъэблэгъащ икIи Iэнэ къыщыхуащтащ КъБКъУ-м и юбилейм и саулыкъукIэ. Ректор Алътуд Юрий зэIущIэм кърихьэлIа дэтхэнэми ехъуэхъуащ махуэшхуэмкIэ икIи фIыщIэ тхылъхэр, саугъэтхэр яритащ.
ЖЫЛАСЭ Маритэ.
